เศรษฐกิจไทยขาขึ้น คลังขยับจีดีพี 4.5%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ทิศทางของเศรษฐกิจไทยยังคงอยู่ในช่วง “ขาขึ้น” แม้สถานการณ์ทางการเมืองขณะนี้จะมาเตะตัดขาก็ตาม
ก่อนหน้านี้ ธาริษา วัฒนเกส ผู้ว่าการธนาคารแห่งประเทศไทย (ธปท.) ประกาศว่า ธปท. จะมีการปรับประมาณการเศรษฐกิจปี 2553 ขึ้นในเดือน เม.ย.นี้
ล่าสุดกระทรวงการคลังได้ชิงตัดหน้าประกาศปรับขึ้นผลผลิตภัณฑ์มวลรวมภายในประเทศ (จีดีพี) จากเดิมที่เคยคาดการณ์ไว้ หลังพบว่าดัชนีเศรษฐกิจหลายตัวดีขึ้น
สาธิต รังคสิริ ผู้อำนวยการสำนักงานเศรษฐกิจการคลัง (สศค.) เปิดเผยแนวโน้มเศรษฐกิจไทยในปี 2553 ว่า จะกลับมาขยายตัวเป็นบวกได้ที่ระดับ 4.5% ต่อปี โดยมีช่วงคาดการณ์ที่ 45% เพิ่มจากประมาณการเดิมเมื่อเดือน ธ.ค. 2552 ที่คาดว่าเศรษฐกิจในปีนี้จะขยายตัวที่ 3.5%
ทั้งนี้ การประมาณการเศรษฐกิจดังกล่าวได้คำนึงถึงผลกระทบของปัญหาการระงับการลงทุนในเขตมาบตาพุด และปัญหาการเมืองไว้แล้ว
โดยหากรัฐบาลสามารถแก้ปัญหาทั้งสองส่วนได้อย่างรวดเร็ว และสามารถเร่งรัดเบิกจ่ายโครงการลงทุนตามแผนปฏิบัติการไทยเข้มแข็งให้ได้ไม่ต่ำกว่า 80% ของกรอบวงเงินอนุมัติมูลค่า 3.5 แสนล้านบาท เชื่อว่าเศรษฐกิจไทยในปี 2553 มีโอกาสที่จะขยายตัวได้ในกรณีสูงของช่วงคาดการณ์ที่ 5% ต่อปี
สาธิต กล่าวอีกว่า เศรษฐกิจได้แรงส่งจากการฟื้นตัวของเศรษฐกิจคู่ค้า โดยเฉพาะคู่ค้าใหม่ในเอเชีย ทำให้การส่งออกและสินค้าบริการในปี 2553 จะกลับมาขยายตัวในอัตราที่สูง 
ส่งผลให้ภาคส่งออกและบริการขยายตัวดีกว่าที่คาดไว้ ส่งผลถึงรายได้ภาคเกษตรที่ได้รับผลดีจากราคาสินค้าเกษตร 
สศค.ได้ประเมินผลกระทบจากสถานการณ์การเมืองว่าจะส่งผลให้เศรษฐกิจขยายตัวลดลงได้อีกตั้งแต่ 0.21.8% แยกได้เป็น 
กรณีที่สถานการณ์ไม่รุนแรง แต่ลากยาวไปถึงไตรมาส 2 จะกระทบต่อการท่องเที่ยว การบริโภคในประเทศ ซึ่งมีผลกระทบต่อเศรษฐกิจ 0.2% 
โดยจีดีพีจะขยายตัวลดลงจาก 4.5% เหลือ 4.3% และกรณีที่สถานการณ์ลากยาวไปถึงไตรมาส 3 จะกระทบเศรษฐกิจ 0.5% ทำให้เศรษฐกิจขยายตัวจาก 4.5% เหลือ 4% 
กรณีที่ลากยาวไปถึงไตรมาส 2 คาดว่าจะกระทบการบริโภคโดยเฉพาะของคนในกรุงเทพฯ 6.8 ล้านคน เฉลี่ยว่าบริโภคลดลง 50 บาทต่อวัน เท่ากับว่าการบริโภคโดยรวมจะหายไปประมาณ 5 หมื่นล้านบาท 
ขณะที่คาดว่าการท่องเที่ยวจะหายไป 10% โดยตั้งแต่วันที่ 12 มี.ค. จำนวนนักท่องเที่ยวผ่านสุวรรณภูมิลดลง 15% 
“ถ้ากระทบ 2 ไตรมาส คาดว่าจะลามไปถึงการลงทุนด้วย จากที่คาดว่าจะขยายตัวได้ 4.5% ก็จะเหลือแค่ 4% แต่กรณีที่สถานการณ์ลากยาวไปถึงไตรมาส 4 และมีความรุนแรงเกิดขึ้น เช่น มีการปิดสนามบินสุวรรณภูมิ การยุบสภา ไม่มีรัฐบาลในการขับเคลื่อนงบประมาณปี 2554 จะมีผลกระทบต่อเศรษฐกิจถึง 1.8% ส่งผลให้เศรษฐกิจขยายตัวจาก 4.5% เหลือ 2.7%” สาธิต กล่าว
เอกนิติ นิติทัณฑ์ประภาศ ผู้อำนวยการสำนักนโยบายเศรษฐกิจมหภาค ในฐานะโฆษกกระทรวงการคลัง กล่าวถึงเสถียรภาพเศรษฐกิจในปี 2553 ว่า การส่งออกจะขยายตัวเพิ่มขึ้นจากเดิมคาดว่าจะขยายตัวได้ 8% ปรับเพิ่มเป็น 9.7% 
โดยมีคู่ค้าที่สำคัญ ได้แก่ จีน เกาหลี ออสเตรเลีย นิวซีแลนด์ และตลาดเกิดใหม่ในตะวันออกกลาง 
ขณะที่การนำเข้าคาดว่าขยายตัวเพิ่มขึ้นเป็น 31.9% เนื่องจากสินค้าคงคลังลดลง ดุลการค้าอยู่ที่ 4,800 ล้านเหรียญสหรัฐ และเมื่อรวมดุลบริการส่งผลให้ดุลบัญชีเดินสะพัดอยู่ที่ระดับ 7,200 ล้านเหรียญสหรัฐ เงินเฟ้ออยู่ที่ระดับ 4% อัตราการว่างงานอยู่ที่ 1.3% 
ด้านการบริโภคในประเทศดีขึ้น เนื่องจากรายได้เกษตรกรดีขึ้น โดยในช่วง 2 เดือนแรกของปีนี้ พบว่าเกษตรกรมีรายได้เพิ่มขึ้น 20% ส่งผลต่อการบริโภคภายในประเทศ สะท้อนจากยอดขายรถจักรยานยนต์ที่เพิ่มขึ้น แต่การลงทุนภาคเอกชนยังทรงตัว เนื่องจากรอดูสถานการณ์ทางด้านการเมือง 
ส่วนเรื่องเงินลงทุนที่เข้ามาในตลาดหลักทรัพย์ในช่วงที่ผ่านมา ถือว่าการเมืองยังไม่รุนแรง นักลงทุนจึงกล้าลงทุน เงินที่เข้ามาไม่ใช่แค่ไทย แต่เข้ามาทั้งภูมิภาคเอเชีย 
“เงินเข้าไทยมาเยอะกว่าประเทศอื่น แต่ก็ยังน้อยกว่าอินโดนีเซีย โดยยอดเงินไหลเข้าตั้งแต่ต้นปีสิ้นสุด ณ วันที่ 26 มี.ค. ของอินโดนีเซียอยู่ที่ 3,400 ล้านเหรียญสหรัฐ ขณะที่ไทยไหลเข้า 1,122 ล้านเหรียญสหรัฐ” เอกนิติ กล่าว
ทั้งนี้ เชื่อว่าเป็นผลเนื่องจากค่าเงินด้วย เพราะเมื่อต่างชาตินำเงินเข้ามา ค่าเงินบาทอยู่ที่ 33 บาทต่อเหรียญสหรัฐ แต่ตอนเอาเงินกลับไปใช้แค่ 32 บาทต่อเหรียญสหรัฐ จึงต้องดูเรื่องค่าเงินด้วย เพราะจะมีผลต่อเงินไหลออกในช่วงที่ทำกำไรจากอัตราแลกเปลี่ยน
กรณ์ จาติกวณิช รมว.คลัง กล่าวว่า ขณะนี้เสถียรภาพเศรษฐกิจไทยยังอยู่ในเกณฑ์ที่ดีเมื่อเทียบกับหลายประเทศ ไทยฟื้นตัวได้ดีกว่า ยังอยู่ในสถานการณ์ที่ได้เปรียบหลายประเทศ เพราะไทยมีการวางยุทธศาสตร์ทางเศรษฐกิจได้ดี แต่ปัจจัยเดียวที่จะฉุดให้เศรษฐกิจขยายตัวได้ช้า คือ ปัจจัยทางการเมืองที่มีปัญหา
โดยจากการได้พูดคุยกับ สุเทพ เทือกสุบรรณ รองนายกรัฐมนตรี เห็นว่า รัฐบาลควรจะยุบสภาในเวลาที่เหมาะสม คือ ในปี 2554 จะเป็นประโยชน์กับประชาชนและประเทศโดยรวมมากที่สุด 
หากมีการยุบสภาในขณะนี้ จะทำให้การบริการเศรษฐกิจมีปัญหา การดำเนินการหลายอย่างต้องหยุดชะงัก ทั้งการทำงบประมาณประจำปี 2544 การออกพระราชบัญญัติ (พ.ร.บ.) กู้เงิน 4 แสนล้านบาท โครงการประกันรายได้เกษตรกร และการแก้ไขหนี้นอกระบบ เนื่องจากการยุบสภาต้องเสียเวลากว่าครึ่งปีเพื่อเลือกตั้งใหม่ ทำให้ขาดจังหวะและสูญเสียโอกาสในการกระตุ้นเศรษฐกิจ
“หากมีการยุบสภาตอนนี้ การขยายตัวเศรษฐกิจที่ประมาณการไว้ลดฮวบแน่นอน หลายนโยบายของรัฐบาลต้องหยุดชะงัก บางนโยบายอย่างประกันรายได้ที่กำลังจะเซ็นสัญญาเร็วนี้ ก็ชัดเจนว่าพรรคตรงข้ามไม่เห็นด้วย หากรัฐบาลไม่ได้มาดำเนินการต่อ ก็จะเกิดความไม่แน่นอน ซึ่งจังหวะตอนนี้มันยังยุบสภาไม่ได้ หลายงานที่เป็นประโยชน์ของประเทศชาติยังมีอีกเยอะ ยังไม่จำเป็นที่ต้องเร่งเกมรัฐบาลยุบสภา เพราะเมื่อถึงเวลาที่ใช่ ฝ่ายตรงข้ามสามารถเลือกตั้งพรรคที่ชอบมาเป็นรัฐบาลได้แน่นอน” กรณ์ กล่าว